Suomen Eläinlääkäriliitto

Suomen Eläinlääkäriliitto ry. on suomalainen eläinlääkäreiden ammatillinen etujärjestö.

Historia 
Suomen Eläinlääkäriliitto ry perustettiin vuonna 1892 nimellä Suomen Eläinlääkäriyhdistys.

Vuonna 1963 nimi muutettiin muotoonSuomen Eläinlääkäriliitto – Finlands Vetrinärförbund.

Organisaatio 
Eläinlääkäriliitto kuuluu korkeasti koulutettujen palkansaajien ja ammatinharjoittajien keskusjärjestöön Akavaan. Liitossa on jäseniä hiukan yli 2900 (alkuvuosi 2021). Luvussa ovat mukana opiskelijat ja eläkeläiset, jotka ovat jäseniä. Liittoon kuuluu noin 83 prosenttia Suomen laillistetuista eläinlääkäreistä ja merkittävä osa opiskelijoista.  

Jäsenet työskentelevät eläinten terveyden- ja sairaudenhoidon, eläinsuojelun ja tarttuvien eläintautien vastustamisen parissa. He vastaavat myös elintarvikevalvontaan ja -hygieniaan ja ihmisen elinympäristön terveellisyyden valvontaan liittyvistä tehtävistä.

Toiminta  
Suomen Eläinlääkäriliitto määrittelee tehtävänsä seuraavasti:  Liiton tarkoituksena on olla yhdyssiteenä liiton jäsenten kesken, toimia eläinlääketieteen ja käytännön eläinlääkinnän edistämiseksi ja eläinlääkintälaitoksen kehittämiseksi Suomessa, valvoa eläinlääkärikunnan ammatillisia, yhteiskunnallisia, taloudellisia ja sosiaalisia etuja sekä edistää muitakin eläinlääkärikunnan yhteisiä pyrkimyksiä.

Liitto omistaa täydennyskoulutus- ja konsultointiyritys Fennovet Oy:n. Fennovet Oy omistaa Tilipalvelu Elli Oy:n.

Kansainvälinen toiminta
Suomen Eläinlääkäriliitto on jäsen eurooppalaisessa eläinlääkärijärjestöjen järjestössä FVE:ssä (The Federation of Veterinarians of Europe) sekä sen alajärjestöissä UEVP:ssä (praktikot), UEVH:ssa (hygieenikot), EASVO:ssa (virkamiehet) ja EVERI:ssä (teollisuus).

Palkinnot
Liitto jakaa Topi Salmi -palkintoa ansioituneille tutkijoille joka kolmas vuosi. Palkinnon perustivat vuonna 2007 Suomen Eläinlääkäriliitto ja Suomen eläinlääketieteen säätiö. 10 000 euron suuruinen palkinto kantaa alan merkittävän vaikuttajan Toivo (Topi) Salmen nimeä.

Palkitut
 2007: professori Hannu Korkeala
 2010: professori Satu Pyörälä
 2013: professori Liisa Sihvonen
 2016: professori Marja-Liisa Hänninen
 2019: porotutkija, dosentti Sauli Laaksonen

Liitto jakaa Eläinlääkäriliiton eläinten hyvinvointi -palkintoa alkaen vuodesta 2009 joka kolmas vuosi, seuraavaksi vuonna 2021. Palkinnolla kannustetaan entistä parempaan eläinten hyvinvoinnista huolehtimiseen sekä kiinnittää huomiota ja palkita erinomaisella tavalla tässä onnistuneita tahoja. Lue lisää palkinnosta. ja palkituista. 

Liitto jakaa Suomen Eläinlääkäriliiton yrittäjäpalkintoa kolmen vuoden välein. Palkinnolla kannustetaan eläinlääkäriyrittäjyyteen sekä kiinnitetään huomiota ja palkitaan erinomaisella tavalla tässä onnistuneita henkilöitä. Palkinto voidaan myöntää yhdelle tai useammalle eläinlääkärille. Lue lisää palkituista ja palkinnosta 

Lisäksi vuosittain palkitaan Vuoden eläinlääkinteko tai Vuoden eläinlääkäri osana maailman eläinlääkäripäivän viettoa. Palkinto jaetaan merkittävän eläinlääketieteen, eläinlääkinnän tai eläinlääkärikunnan hyväksi tehdyn työn perusteella yleensä toukokuussa. Tutustu palkittuihin täällä.

Organisaatio
Valtuuskunta
Liiton ylintä päätösvaltaa käyttää Eläinlääkäriliiton valtuuskunta. Valtuuskuntaan kuuluu 30 jäsentä ja kymmenen varajäsentä sekä kaksi opiskelijajäsentä ja kaksi opiskelijavarajäsentä. Kaudella 2020-2022 valtuuskunnan puheenjohtaja on kunnaneläinlääkäri, ympäristöterveysjohtaja Hanna Nurmi Savukoskelta ja varapuheenjohtaja ELL, valvontaeläinlääkäri Päivi Lahti. Valtuuskunnan vaalit pidetään syksyllä 2022.   

Hallitus
Hallitus on liiton toimeenpaneva elin. Hallituksen valitsee valtuuskunta syyskokouksessaan. Hallitukseen kuuluu puheenjohtaja ja kuusi jäsentä, joiden tulee olla liiton jäseniä. Vuonna 2021 hallituksen puheenjohtajana toimii ELL, ympäristöterveydenhuollon erikoiseläinlääkäri Katri Kiviniemi. 

Liiton valiokunnat
Valiokunnat valmistelevat asioita, tekevät aloitteita ja esityksiä hallitukselle ja hoitavat kunkin valiokunnan toimenkuvaan kuuluvat asiat.

Suomen Eläinlääkärilehti
Eläinlääkäriliitto julkaisee vuonna 1893 perustettua Suomen Eläinlääkärilehteä, joka on jäsen- ja ammattilehti. Lehti ilmestyy kahdeksan kertaa vuodessa (2021). Lehti sisältää vertaisarvioituja artikkeleita, niin sanottuja tieteellisiä artikkeleita, muita ammattiartikkeleita sekä koottuja alan aiheita.  

Liiton koulutuspäivät vuosittain
Liitto järjestää vuosittain alan suurimman kotimaisen täydennyskoulutustapahtuman, Eläinlääkäripäivät. Vuonna 2020 tapahtuma pidettiin ensi kertaa virtuaalisena syyskuussa. Tapahtuma sai paljon kiitosta.

Lähteet

Aiheesta muualla  
Suomen Eläinlääkäriliitto Ry.

Akavan jäsenjärjestöt
Suomalaiset terveystieteelliset järjestöt